দ্য কিড (১৯২১-এর চলচ্চিত্র)
পূর্ণ পরিচালক হিসেবে এটি চ্যাপলিনের প্রথম পূর্ণদৈর্ঘ্য চলচ্চিত্র, এর আগে তিনি "টিলিস পাঙ্কচার্ড রোম্যান্স" (১৯১৪) চলচ্চিত্রে সহ-পরিচালক হিসেবে কাজ করেন। "দ্য কিড" চলচ্চিত্রটি ব্যবসায়িক সফলতা লাভ করে এবং ১৯২১ সালের সর্বোচ্চ আয়কারী চলচ্চিত্রের তালিকায় "দ্য ফোর হর্সমেন অব দি অ্যাপোক্যালিপ্স" চলচ্চিত্রের পরে দ্বিতীয় স্থান অধিকার করে। "সাংস্কৃতিক, ঐতিহাসিক, বা নান্দনিকভাবে গুরুত্বপূর্ণ" বিবেচনায় মার্কিন যুক্তরাষ্ট্রের লাইব্রেরি অব কংগ্রেস চলচ্চিত্রটিকে জাতীয় চলচ্চিত্র রেজিস্ট্রিতে সংরক্ষণের জন্য নির্বাচন করে। হাসরসাত্মক ও নাট্যধর্মী উপাদানের সমন্বয়ে নির্মিত সৃজনশীল "দ্য কিড" চলচ্চিত্রটিকে নির্বাক যুগের অন্যতম সেরা চলচ্চিত্র হিসেবে বিবেচনা করা হয়।
"দ্য কিড" চলচ্চিত্রটি হাস্যরস ও নাট্য দুই ধরনের সমন্বয়ের জন্য প্রসিদ্ধি লাভ করে। ছবির শুরুর দৃশ্যে বলা হয়: "একটি হাসির চলচ্চিত্র এবং সম্ভবত, কান্নারও"। চ্যাপলিনের অনেক জীবনীকার মনে করেন চলচ্চিত্রে দ্য ট্রাম্প ও কিডের মধ্যে যে সম্পর্ক দেখানো হয়েছে তা মূলত চ্যাপলিনের প্রথম জন্ম নেওয়া শিশুপুত্র, যে এই চলচ্চিত্র নির্মাণের দশদিন পূর্বে মারা যায়, তার প্রতি চ্যাপলিনের মমত্বের ভিত্তিতে গড়ে ওঠেছে। চলচ্চিত্রে প্রদর্শিত দারিদ্র ও সমাজকর্মীদের বিরূপ মনোভাব লন্ডনে চ্যাপলিনের নিজের বাল্যকালের প্রতিচ্ছবি।
অ্যারন টেলর-জনসন
টেলর-জনসন ছয় বছর বয়স থেকে অভিনয় শুরু করেন। ২০০৩ সালে তিনি "সাংহাই নাইটস্‌" চলচ্চিত্রে কিশোর চার্লি চ্যাপলিন ভূমিকায় অভিনয় করেন এবং "দি ইলুশনিস্ট" (২০০৬) ও "অ্যাঙ্গাস, থংস অ্যান্ড পারফেক্ট স্নগিং" (২০০৮) চলচ্চিত্রে অভিনয় করেন। তার প্রথম আলোচিত সাফল্য আসে জন লেননের জীবনীমূলক "নোহোয়ার বয়" (২০০৯) চলচ্চিত্রের মধ্য দিয়ে। পরবর্তীতে তিনি অলিভার স্টোন পরিচালিত অপরাধ-নাট্যধর্মী "স্যাভেজেস" (২০১২) চলচ্চিত্রে বেন, জো রাইট পরিচালিত "আন্না কারেনিনা" (২০১২) চলচ্চিত্রে রুশ অভিজাত কাউন্ট ভ্রন্‌স্কি, এবং গেরেথ এডওয়ার্ডস পরিচালিত "গডজিলা" (২০১৪) চলচ্চিত্রে লেফটেন্যান্ট ব্রডি চরিত্রে অভিনয় করেন। ২০১৬ সালে টম ফোর্ড পরিচালিত উত্তেজনাপূর্ণ "নকচার্নাল অ্যানিমেলস্‌" চলচ্চিত্রে রে মার্কাস চরিত্রে তার অভিনয়ের জন্য তিনি শ্রেষ্ঠ পার্শ্ব অভিনেতা বিভাগে গোল্ডেন গ্লোব পুরস্কার অর্জন করেন এবং একাডেমি পুরস্কারে মনোনীত হন।